Diari Oficial de la Generalitat Valenciana


Sumari del DOGV 5080, del 29-08-2005 (2005/9796)

ORDE de 1 d'agost de 2005, de la Conselleria d'Infraestructures i Transport, de convocatòria d'ajudes per a la millora de la flota de material mòbil adscrita als servicis regulars de transport públic de viatgers per carretera en àrees rurals de dèbil trànsit a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5080

Data del DOGV
:   29-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9796


Data del document
:   01-08-2005

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * transport per carretera
    * ajuda pública
    * transport públic
    * equip de vehicle
    * regió rural
    * suport econòmic
    * transport de viatgers
    * empresa de transport

ORDE de 1 d'agost de 2005, de la Conselleria d'Infraestructures i Transport, de convocatòria d'ajudes per a la millora de la flota de material mòbil adscrita als servicis regulars de transport públic de viatgers per carretera en àrees rurals de dèbil trànsit a la Comunitat Valenciana. [2005/9796]
  
La Llei 16/1987, de 30 de juliol, d'Ordenació dels Transports Terrestres (BOE, de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic en les quals concórreguen circumstàncies econòmiques o socials que originen la falta de rendibilitat.
  
En exercici d'esta facultat, la Conselleria d'Infraestructures i Transport dóna suport des de 1993 als servicis prestats en les línies regulars de transport públic de viatgers per carretera en les àrees rurals de Comunitat Valenciana, a través d'ajudes econòmiques a les empreses concessionàries que mantenen línies de dèbil trànsit, l'objectiu de les quals és l'assegurament d'uns nivells mínims en els servicis de transport en àrees poc poblades, que podrien quedar sense estes prestacions en un règim concessional genèric.
  
En este context es considera oportú incloure dins de l'objecte de les ajudes la millora de la flota de material mòbil adscrita a estos servicis, greument dificultada pels reduïts resultats econòmics de l'explotació de les línies afectades, la qual cosa porta al fet que presente amb freqüència problemes d'adequació a les especificitats dels servicis, fonamentalment a les característiques del viari i al baix volum de demanda atés. A este problema s'afig la falta d'adaptació d'esta flota al seu ús per persones de mobilitat reduïda, la qual cosa fa inaccessible el transport públic a col·lectius amb problemes físics de mobilitat.
  
És per això que atés el paper del transport públic com a ferramenta bàsica per a la integració social s'establix per a 2005 un programa d'ajudes dirigit a l'adquisició del material mòbil adscrit a les concessions de transport públic regular permanent de viatgers per carretera en estos entorns.
  
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 35 de la Llei 5/1983, de 30 de desembre, del Govern Valencià, i l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,
  
ORDENE
  
Article 1. Objecte, règim i finançament
  
1. L'objecte d'esta orde és atorgar ajudes econòmiques per a 2005 per a la renovació i l'ampliació de la flota de material mòbil de les empreses concessionàries de servicis regulars de transport públic de viatgers per carretera que discorren per les àrees rurals de la Comunitat Valenciana i que mantenen línies de dèbil trànsit.
  
2. El règim de les ajudes serà el determinat en els articles següents.
  
3. Les ajudes previstes en la present orde es finançaran a càrrec del crèdit contingut en el programa 513.30, línia T0816000 del capítol VII dels pressupostos corresponents a 2005 de la Conselleria d'Infraestructures i Transport, amb un import global de 257.000 euros, que podrà ser ampliat en cas d'existència de disponibilitats pressupostàries.
  
Article 2. Beneficiaris
  
A l'efecte de la present convocatòria podran ser beneficiaris de subvenció les empreses que complisquen els requisits enunciats en l'article 13 de la Llei 38/2003 General de Subvencions, i en concret les condicions següents:
  
1. Que siguen titulars de concessions de servicis de transport públic regular d'ús general de viatgers per carretera de competència de la Generalitat Valenciana.
  
2. Que la concessió de què siguen titulars mantinga línies o trams de línies de dèbil trànsit, qualificades com a tals en 2004.
  
3. Que renoven o amplien la seua flota de material mòbil, des de l'1 de gener de 2005.
  
4. Que escometen una reestructuració dels servicis que represente millores substancials respecte dels derivats del seu règim concessional vigent.
  
A més, els que sol·liciten ser beneficiaris de les ajudes:
  
1. Hauran d'acreditar no tindre pendent el pagament de cap sanció per incompliment de la legislació sobre el transport.
  
2. Estaran obligats, en tot moment, a facilitar tota la informació que els siga requerida per la Direcció General de Transports, Ports i Costes, i a sotmetre's a qualsevol actuació de control i verificació de l'ocupació i ús de les ajudes atorgades.
  
Article 3. Sol·licituds, documentació i terminis
  
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada, d'acord amb el model que s'adjunta al text de la present orde, dirigida al conseller d'Infraestructures i Transport.
  
2. Les dites sol·licituds, junt amb la corresponent documentació s'hauran de presentar en el termini de 20 dies naturals comptadors a partir del dia següent de la publicació de la present orde en el Diari Oficial de la Generalitat Valenciana, en el registre d'entrada de la Conselleria d'Infraestructures i Transport, o en els dels servicis territorials de Transports de Castelló o Alacant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
Requisits específics
  
Les sol·licituds hauran d'incloure:
  
a) Proposta de reestructuració del servici en el qual es pose de manifest la millora de la proposta presentada respecte de la situació concessional vigent, tant en termes d'horari, com d'itineraris, poblacions ateses, nombre d'expedicions... La proposta ?en la qual es poden incloure servicis a la demanda- anirà acompanyada d'una memòria en què es detallaran els servicis actuals i els proposats, les demandes que es pretén satisfer i qualsevol altra informació que ajude a una millor avaluació de la reestructuració plantejada.
  
b) Descripció del material mòbil que es proposa incorporar a la concessió, que haurà de ser preferiblement del tipus low entry per a autobusos interurbans, excepte justificació de la idoneïtat del vehicle proposat sobre els del tipus low entry. El material mòbil haurà de ser accessible a persones de mobilitat reduïda, i estar climatitzat. La seua adquisició haurà de realitzar-se abans del 30 de novembre de 2005.
  
Requisits genèrics
  
Les sol·licituds de subvenció hauran d'anar acompanyades, a més, de la documentació següent (original o per mitjà de còpia degudament compulsada):
  
a) Documents acreditatius de la personalitat del sol·licitant i, si és procedent, poders de representació de la persona que represente l'empresa interessada.
  
b) Document d'Identificació Fiscal del sol·licitant (CIF de l'empresa o, si és procedent, NIF).
  
c) Contracte de compra del vehicle o dels vehicles, full de comanda o similars, que incloga les característiques tècniques detallades del xassís i la carrosseria.
  
d) Dades de domiciliació bancària.
  
e) Una alta referida a l'exercici corrent o últim rebut de l'Impost sobre Activitats Econòmiques, amb declaració responsable de no haver-se donat de baixa en la matrícula del citat impost.
  
f) Documents acreditatius de trobar-se al corrent en el compliment de les obligacions tributàries i de la Seguretat Social:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Seguretat Social.
  
- Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.
  
Els referits certificats hauran de ser positius o, si és procedent, indicar que els deutes estan ajornats, fraccionades o acordada la suspensió amb ocasió de la impugnació de les corresponents liquidacions, i hauran de tindre validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
  
Quan l'empresa no estiga obligada a presentar les declaracions o documents relatius a obligacions tributàries i de la Seguretat Social, acreditarà esta circumstància per mitjà de declaració responsable.
  
Article 4. Quantia
  
- L'adquisició d'un autobús serà subvencionada fins al 100% del cost total de la inversió (exclòs l'IVA), amb un import màxim de 160.000 euros per vehicle.
  
- L'adquisició d'un minibús serà subvencionada fins al 100% del cost total de la inversió (exclòs l'IVA), amb un límit màxim de 25.000 euros per vehicle.
  
Article 5. Criteris per a atorgar les subvencions
  
Les ajudes econòmiques seran concedides sempre que es complisquen els requisits establits en la present orde, i es prenen en consideració com a criteri per a atorgar la subvenció:
  
1. Demanda de transport atesa, tenint en compte factors quantitatius i qualitatius tals com escàs nivell de motorització o baixa accessibilitat dels municipis atesos (a estos efectes s'utilitzaran les dades que dispose la Direcció General de Transports, Ports i Costes d'esta Conselleria) (d'1 a 10 punts).
  
2. Millora de prestacions respecte de les establides en el règim concessional vigent (d'1 a 10 punts).
  
3. Major eficiència de la proposta de servicis plantejada (coordinació amb altres servicis de transport públic, establiment de línies troncals, alimentadors, proposta de servicis a la demanda...) (d'1 a 10 punts).
  
4. Adequació del material mòbil l'ajuda del qual se sol·licita als trànsits servits. El material mòbil haurà de ser en qualsevol cas, accessible a persones de mobilitat reduïda, i haurà d'estar climatitzat (d'1 a 5 punts).
  
Article 6 Resolució i atorgament
  
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap del Servici de Planificació, el cap de Secció de Transport de Viatgers i el cap del Servici Territorial de Transports de València, de la Direcció General de Transports, Ports i Costes, que una vegada fixades les admissibilitats i quanties segons els criteris establits en l'orde elevarà la corresponent proposta al director general de Transports, Ports i Costes, el qual per delegació del conseller d'Infraestructures i Transport, que mitjançant la present orde se li conferix, dictarà l'oportuna resolució d'atorgament o denegació de l'ajuda, que esgotarà la via administrativa. En cas d'atorgament, la resolució expressarà amb exactitud la quantia.
  
2. El termini màxim per a resoldre expressament i notificar les sol·licituds presentades serà dos mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat este termini sense que haja recaigut resolució expressa s'haurà d'entendre que esta és desestimatòria.
  
3. El cap de Servici de Planificació de Transports instruirà el procediment de concessió.
  
4. El beneficiari podrà instar la reformulació de la seua sol·licitud, per a ajustar els compromisos i les condicions a la subvenció otorgable, si l'import de la subvenció de la proposta de resolució provisional és inferior a la que figura en la sol·licitud presentada, d'acord amb l'article 27 de la Llei General de Subvencions.
  
Article 7. Justificació de la despesa i pagament de les subvencions
  
Una vegada notificades les resolucions d'atorgament i prèviament al cobrament d'estes pels beneficiaris, estos hauran de justificar la viabilitat de la reestructuració plantejada i la despesa efectivament realitzada en el termini d'un mes des de la citada notificació, amb aportació per a això de la documentació següent:
  
a) Autorització del director general de Transports, Ports i Costes de la reestructuració de servicis plantejada (no cal aportar-la).
  
b) Factura per l'import total de l'adquisició del vehicle.
  
c) Compromís d'adscriure i dedicar el vehicle a la realització del servici que es detalla en la resolució d'atorgament de l'ajuda.
  
d) Permís de circulació i fitxa tècnica del nou vehicle.
  
e) Resolució, si és procedent, del Servici Territorial de Transports, per la qual s'autoritza l'adscripció a la concessió del nou vehicle i la baixa del vehicle substituït, si és procedent (no cal aportar-la).
  
f) Declaració responsable en què s'especifiquen les ajudes o els finançaments públics o privades obtingudes o sol·licitades per als mateixos fins, així com el sotmetiment a control i comprovació per part de l'administració de l'efectiva instal·lació i manteniment de tota la instal·lació.
  
S'aportarà la documentació justificativa de les ajudes rebudes.
  
L'import de les subvencions o ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents de ens públics o privats, supere el cost de la inversió que el beneficiari realitze en l'adquisició del corresponent vehicle.
  
Una vegada rebuda en el termini en la forma adequada la documentació referida per l'administració, i després de les oportunes comprovacions, es procedirà al pagament de l'ajuda.
  
En qualsevol cas, l'adquisició s'haurà de realitzar amb anterioritat al 30 de novembre de 2005.
  
Article 8. Obligacions dels beneficiaris
  
Els beneficiaris de les ajudes estaran obligats a complir totes les disposicions referides en l'article 14 de la Llei 38/2003, General de Subvencions, i en concret a:
  
a) Mantindre els vehicles durant un període mínim i continuat de huit anys. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
  
b) Facilitar qualsevol dada o document que la Direcció General de Transports, Ports i Costes considere necessari demanar per a un coneixement exacte i veraç del compliment dels objectius i fins de la present orde.
  
c) Posar en coneixement de la Direcció General de Transports, Ports i Costes qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts.
  
d) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
  
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
f) Realitzar una adequada publicitat del caràcter públic del finançament, per mitjà de cartell visible en el vehicle.
  
A més, en compliment del que establix l'article 31 de la citada llei de subvencions el beneficiari haurà d'acreditar que ha sol·licitat oferta almenys a 3 proveïdors.
  
Article 9. Revocació de la subvenció
  
1. Correspondrà el reintegrament de les quantitats rebudes i l'exigència de l'interés legal de demora des del moment del pagament de la subvenció, en el cas que es verifique l'obtenció de les ajudes sense haver complit les condicions requerides derivades de la present orde i la legislació vigent.
  
2. A l'efecte es podrà incoar per la Direcció General de Transports, Ports i Costes, i per delegació del conseller d'Infraestructures i Transport, el corresponent expedient que podrà finalitzar, si és procedent, amb la resolució de revocació de la subvenció i l'obligació de reintegrament de les ajudes concedides i els interessos de demora.
  
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.